**Turistička zajednica područja Smaragdnih**

**rijeka i dolina u Srcu Hrvatske**
Tounj 26, 47264 Tounj

info@tzp-smaragdnih-rijeka-dolina.hr

Na temelju odredbe članka 18. točke 6. Zakona o turističkim zajednicama i promicanju hrvatskog turizma (''Narodne novine'', broj 52/19 i 42/20, u daljnjem tekstu: Zakon), članka 23. točke 6. Statuta Turističke zajednice područja Smaragdnih rijeka i dolina u srcu Hrvatske (''Glasnik Karlovačke županije'', broj 20/22 i ''Službeni glasnik Općine Tounj'', broj 08/25), te Odluke Turističkog vijeća Turističke zajednice područja Smaragdnih rijeka i dolina u srcu Hrvatske o raspisivanju natječaja za direktora/icu Turističke zajednice područja Smaragdnih rijeka i dolina u srcu Hrvatske donesenoj na sjednici dana 31. srpnja 2025. godine, Turističko vijeće Turističke zajednice područja Smaragdnih rijeka i dolina u srcu Hrvatske raspisuje

**JAVNI NATJEČAJ
za izbor i imenovanje direktora Turističke zajednice područja Smaragdnih rijeka i dolina u srcu Hrvatske**

broj izvršitelja: 1 izvršitelj (m/ž)[[1]](#footnote-1), na mandatno razdoblje od četiri godine uz puno radno vrijeme

**I.**

Sukladno odredbi članka 3. Pravilnika o posebnim uvjetima koje moraju ispunjavati zaposleni u turističkim zajednicama (''Narodne novine'', broj 13/22, u daljnjem tekstu: Pravilnik), posebni uvjeti za obavljanje poslova radnog mjesta direktora lokalne turističke zajednice koja ostvaruje manje od 1.000.000 komercijalnih noćenja godišnje, a koje kandidat za direktora/direktoricu Turističke zajednice područja Smaragdnih rijeka i dolina u srcu Hrvatske (u daljnjem tekstu: TZP Smaragdnih rijeka i dolina u srcu Hrvatske) mora ispunjavati glase kako slijedi:

1. završen najmanje stručni studij ili preddiplomski sveučilišni studij,
2. najmanje dvije godine radnog iskustva na poslovima koji odgovaraju stupnju stečene stručne spreme iz točke 1. ovog stavka, ili jednu godinu radnog iskustva na rukovodećim poslovima u turizmu,
3. znanje jednog stranog jezika,
4. znanje rada na osobnom računalu.

Uz dokaze o ispunjavanju gore navedenih posebnih uvjeta, prilikom prijave na javni natječaj, kandidat je dužan priložiti svoj prijedlog četverogodišnjeg programa rada TZP Smaragdnih rijeka i dolina u srcu Hrvatske, izrađen na temelju strateških dokumenata koji se odnose na područje na kojem djeluje turistička zajednica.

Osim gore navedenih posebnih uvjeta propisanih Pravilnikom, a sukladno odredbi članka 21., stavka 3. Zakona, direktor/direktorica turističke zajednice mora ispunjavati i uvjet da mu
pravomoćnom sudskom presudom ili rješenjem o prekršaju nije izrečena sigurnosna mjera ili
zaštitna mjera zabrane obavljanja poslova iz područja gospodarstva, dok ta mjera traje.

Nadalje, sukladno odredbama članka 23., stavka 1., 6. i 7 Zakona, direktor turističke zajednice mora imati položen stručni ispit za rad u turističkoj zajednici (stavak 1.), ali na natječaj se može javiti i biti imenovan kandidat koji nema položen stručni ispit za rad u turističkoj zajednici, pod uvjetom da ga položi u roku od godine dana od dana stupanja na rad (stavak 6.) jer mu u protivnom prestaje radni odnos po isteku posljednjeg dana roka za polaganje stručnog ispita (stavak 7.). Sukladno odredbi članka 23. stavka 5. Zakona, položeni stručni ispit ne moraju imati osobe koje imaju odgovarajuću stručnu spremu i najmanje 5 godina radnog staža na poslovima u turizmu u toj stručnoj spremi.

**II.**

Prijava na natječaj mora sadržavati:

* ime i prezime kandidata/kinje
* adresu prebivališta/boravišta, broj telefona/mobitela i adresu elektroničke pošte,
* naznaku kako je riječ o prijavi na predmetni Natječaj,
* specifikaciju priloga/priloženih dokaza uz prijavu,
* vlastoručni potpis kandidata/kinje.

Uz vlastoručno potpisanu prijavu na natječaj, kandidati su dužni priložiti:

* životopis, vlastoručno potpisan,
* presliku osobne iskaznice,
* dokaz o odgovarajućem stupnju obrazovanja (preslika diplome ili potvrde visokoškolske ustanove o stečenoj stručnoj spremi),
* dokaze iz kojih je vidljivo da kandidat ima najmanje dvije godine radnog iskustva na poslovima koji odgovaraju stupnju tražene stručne spreme ili jednu godinu radnog iskustva na rukovodećim poslovima u turizmu - elektronički zapis ili potvrdu HZMO-a o prijavama i odjavama na mirovinsko osiguranje iz kojeg je razvidan mirovinski staž i stručna sprema, presliku potvrde ranijeg poslodavca ili drugu odgovarajuću ispravu (preslika ugovora o radu, rješenje i sl.) iz koje je vidljivo je li radno iskustvo ostvareno u odgovarajućoj stručnoj spremi, na kojim poslovima i u kojem trajanju,
* prijedlog četverogodišnjeg programa rada turističke zajednice, izrađen na temelju strateških dokumenata koji se odnose na područje na kojem djeluje turistička zajednica,
* dokaz o znanju jednog stranog jezika (preslika odgovarajuće potvrde, uvjerenja, certifikata, svjedodžbe ili indeksa),
* dokaz o poznavanju rada na osobnom računalu (preslik odgovarajuće potvrde, uvjerenja, certifikata, svjedodžbe ili indeksa ili vlastoručno potpisana izjava da poznaje rad na računalu),
* presliku uvjerenja o položenom stručnom ispitu za rad u turističkoj zajednici (ukoliko kandidat ima položen stručni ispit).

***Napomena:***

Sve gore navedene isprave prilažu se prijavi u neovjerenoj preslici, ali prije donošenja odluke o izboru od kandidata se može zatražiti dostava dokumentacije u izvorniku ili ovjerenoj preslici, kao i drugi dokaz o ispunjavanju uvjeta iz javnog natječaja.

Turističko vijeće TZP Smaragdnih rijeka i dolina u srcu Hrvatske zadržava pravo provjeriti putem Ministarstva pravosuđa, uprave i digitalne transformacije postoji li zapreka za izbor i imenovanje direktora/ice iz članka 21., stavka 3. Zakona, odnosno ispunjava li kandidat uvjet da mu pravomoćnom sudskom presudom ili rješenjem o prekršaju nije izrečena sigurnosna mjera ili zaštitna mjera zabrane obavljanja poslova iz područja gospodarstva, dok ta mjera traje.

U skladu s odredbama članka 24., stavkama 1., 2., 3. i 4. Zakona, direktor turističke zajednice ne može biti predsjednik niti član skupštine ili turističkog vijeća niti jedne turističke zajednice (stavak 1.); direktoru turističke zajednice nije dopušteno obavljanje ugostiteljskih djelatnosti i pružanje usluga u turizmu, sukladno posebnom propisu, na području na kojem je osnovana turistička zajednica (stavak 2.); direktor turističke zajednice ne smije u svojstvu osobe ovlaštene za zastupanje turističke zajednice donositi odluke odnosno sudjelovati u donošenju odluka koje utječu na financijski ili drugi interes njegova bračnog ili izvanbračnog druga, životnog partnera sukladno posebnom propisu koji regulira životno partnerstvo osoba istog spola, djeteta ili roditelja (stavak 3.); direktor turističke zajednice ne smije biti član upravnog ili nadzornog tijela trgovačkog društva ili druge pravne osobe koja je član te turističke zajednice (stavak 4.).

**III.**

Kandidati prijavom na natječaj pristaju da se njihovi osobni podaci obrađuju u potrebnom
obimu i u svrhu provedbe Natječaja, od strane ovlaštenih osoba za provedbu natječaja
sukladno Uredbi (EU) 2016/679 Europskog parlamenta i vijeća o zaštiti pojedinca u vezi s
obradom osobnih podataka i o slobodnom kretanju takvih podataka te o stavljanju izvan
snage Direktive 95/46 EZ od 27. travnja 2016. godine (Službeni list Europske unije, L119/1).

**IV.**

Natječajna komisija za provedbu natječaja Turističkog vijeća TZP Smaragdnih rijeka i dolina u srcu Hrvatske prikupit će prijave, utvrditi pravodobnost, urednost i potpunost prijave te ispunjavaju li kandidati formalne uvjete propisane ovim natječajem.

Urednom i potpunom prijavom smatra se prijava koja sadržava sve podatke i priloge koje su kandidati dužni dostaviti sukladno odredbama ovog natječaja.

Nepravodobne, nepotpune i neuredne prijave na natječaj neće se razmatrati, niti će podnositelji
nepotpunih prijava biti pozvani na dopunu prijave.

Osobe koje podnesu nepotpune, neuredne i/ili nepotpune prijave na Natječaj ili ne ispunjavaju uvjete natječaja, ne smatraju se kandidatima prijavljenim na natječaj.

Svi kandidati koji ispunjavaju formalne uvjete natječaja dužni su pristupiti razgovoru s članovima Turističkog vijeća TZP Smaragdnih rijeka i dolina u srcu Hrvatske. Kandidati će biti obaviješteni o vremenu i mjestu održavanja intervjua telefonskim putem i putem elektroničke pošte, najkasnije pet (5) dana prije održavanja intervjua. Za kandidata koji ne pristupi razgovoru

smatrat će se da je povukao prijavu na natječaj. O imenovanju direktora/direktorice Turističko vijeće odlučuje između kandidata koji su zadovoljili uvjete natječaja glasovanjem na sjednici.

Turističko vijeće TZP Smaragdnih rijeka i dolina u srcu Hrvatske zadržava pravo ne izvršiti izbor po raspisanom natječaju te isti poništiti bez posebnog obrazloženja.

**V.**

Rok za podnošenje prijava s dokazima o ispunjavanju uvjeta natječaja je 15 (petnaest) dana, a počinje teći prvi sljedeći dan od dana objave natječaja na službenoj internet stranici TZP Smaragdnih rijeka i dolina u srcu Hrvatske (<https://tzp-smaragdnih-rijeka-dolina.hr/>) i objave obavijesti o natječaju na stranicama Hrvatskog zavoda za zapošljavanje i službenim stranicama Općina Josipdol (<https://josipdol.hr/>), Tounj (<https://www.tounj.hr/>) i Plaški (<https://www.plaski.hr/>).

Prijave na natječaj s potrebnom dokumentacijom dostavljaju se isključivo preporučenom poštom u zatvorenoj omotnici s naznakom: „Javni natječaj za direktora – NE OTVARATI“ na adresu: Turistička zajednica područja Smaragdnih rijeka i dolina u srcu Hrvatske, Tounj 26, 47264 Tounj, a krajnji rok za podnošenje prijava je 15 (petnaest) dana od dana objave natječaja na službenoj web stranici Turističke zajednice područja Smaragdnih rijeka i dolina u srcu Hrvatske (<https://tzp-smaragdnih-rijeka-dolina.hr/>), stranicama Hrvatskog zavoda za zapošljavanje i službenim stranicama Općina Josipdol (<https://josipdol.hr/>), Tounj (<https://www.tounj.hr/>) i Plaški (<https://www.plaski.hr/>).

O rezultatima natječaja kandidati će biti obaviješteni elektroničkom poštom u roku od 8 dana od dana donošenja Odluke o odabiru kandidata na sjednici Turističkog vijeća TZP Smaragdnih rijeka i dolina u srcu Hrvatske.

 **Turističko vijeće TZP Smaragdnih rijeka**

 **i dolina u srcu Hrvatske**

KLASA: 112-01/25-01/2

URBROJ: 2133-13-2-3-25-1

1. Na natječaju mogu ravnopravno sudjelovati kandidati oba spola, a izrazi koji se koriste u ovom javnom natječaju uporabljeni su neutralno i odnose se na muške i ženske osobe. [↑](#footnote-ref-1)